SL Uradni list Evropske unije C 257/4

Objava vloge na podlagi člena 8(2) Uredbe Sveta (ES) št. 509/2006 o zajamčenih tradicionalnih posebnostih kmetijskih proizvodov in živil

2012/C 257/04

V skladu s členom 9 Uredbe Sveta (ES) št. 509/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

VLOGA ZA REGISTRACIJO ZTP

UREDBA SVETA (ES) št. 509/2006

„TORTAS DE ACEITE DE CASTILLEJA DE LA CUESTA“

ES št.: ES-TSG-007-0058-03.09.2008

1. Ime in naslov skupine, ki je predložila vlogo:

Ime skupine ali organizacije (če je ustrezno): Asociación de Empresarios de Confitería, Pastelería, Bollería, Heladería, Repostería y Platos Cocinados de Sevilla (A.P.E.C.O.P.A.S.) Naslov: Avenida Recaredo 20, modulo 5 41003 Sevilla ESPAÑA Tel. +34 954576427 E-naslov: jproman@inesrosales.com

2. Država članica ali tretja država:

Španija

3. Specifikacija proizvoda:

3.1 Ime za registracijo (člen 2 Uredbe (ES) št. 1216/2007):

„Tortas de Aceite de Castilleja de la Cuesta“

3.2 Navedite, ali gre za ime, ki:

☒ je specifično samo po sebi  izraža posebne lastnosti kmetijskega proizvoda ali živila

„Tortas de Aceite de Castilleja de la Cuesta“ je tradicionalno ime, navedeno v španskem popisu tradicionalnih proizvodov (Inventario Español de Productos Tradicionales), ki ga je leta 1996 izdal Generalni sekretariat za kmetijstvo in prehrano pri Ministrstvu za kmetijstvo, ribištvo in prehrano. Pripravljen je bil v okviru projekta „Euroterroirs“, ki ga je financirala Evropska unija.

3.3 Ali se zahteva pridržanje imena na podlagi člena 13(2) Uredbe (ES) št. 509/2006?:

☒ registracija s pridržanjem imena  registracija brez pridržanja imena

3.4 Vrsta proizvoda (kot v Prilogi II):

Skupina 2.3 Slaščice, kruh, testo, pecivo, piškoti in drugi pekovski izdelki

3.5 Opis kmetijskega proizvoda ali živila, za katerega se uporablja ime iz točke 3.1 (člen 3(1) Uredbe (ES) št. 1216/2007):

Ime „Tortas de Aceite de Castilleja de la Cuesta“ izraža posebne lastnosti proizvoda, saj gre za pecivo, izdelano s 27,7-odstotnim ekstra deviškim oljčnim oljem, pri čemer je dovoljeno odstopanje ± 2 %. Ta lastnost skupaj z dejstvom, da je proizvod v celoti izdelan ročno, pecivu zagotavlja njegove najbolj cenjene lastnosti, in sicer lahko, fino in listnato strukturo ter edinstven okus in aromo oljčnega olja.

Organoleptične lastnosti

Barva Neenotna rjavkasta barva s temnejšimi lisami na najtanjših mestih. Vonj Značilna blaga aroma janeža in oljčnega olja. Okus Sladek, značilen. Tekstura Čvrsta, brez mehkih delov, drobljiva.

Mikrobiološke lastnosti

Parameter Meritev Plesni in kvasovke < 500 cfu/g Mezofilni aerobni mikroorganizmi < 500 000 cfu/g Enterobakterije < 500 cfu/g E. coli odsotne v 1 g Salmonele, šigele odsotne v 30 g Sulfitreducirajoči klostridiji < 1 000 cfu/g Staphylococcus aureus odsotne v 0,1 g

Fizikalno-kemične lastnosti

Vrednosti na 100 g proizvoda Hrustljavi kruhki z oljčnim oljem Dovoljeno odstopanje Hranilna vrednost 495 Kcal/100 g ± 10 Beljakovine (N × 6,25) 6,5 g/100 g ± 1 Ogljikovi hidrati 70 g/100 g ± 5 Maščobe 22 g/100 g ± 2 nasičene 14 % ± 2 nenasičene 85 % ± 5 mononenasičene 75 % ± 5 polinenasičene 9 % ± 2 holesterol 0 Vsebnost vlage < 6 % Pepel < 1,5 %

3.6 Opis metode pridobivanja kmetijskega proizvoda ali živila, za katerega se uporablja ime iz točke 3.1 (člen 3(2) Uredbe (ES) št. 1216/2007):

Sestavina Delež Dovoljeno odstopanje Pšenična moka 66,8 % ± 5 % Ekstra deviško oljčno olje 27,7 % ± 2 % Invertni sladkor 2,7 % ± 0,5 % Janež 1,0 % ± 0,25 % Beli sladkor 0,8 % ± 0,25 % Sezam 0,7 % ± 0,25 % Sol 0,3 % ± 0,25 % Naravni izvleček janeža 0,03 % ± 0,01 %

Mešanici sestavin sta dodana tudi voda v količini 34–40 % teže moke in kvas v količini 1–3 % teže moke.

Tekoče sestavine, tj. deviško oljčno olje, voda in invertni sladkor, se zmešajo z moko in iz mase se oblikuje testo. Dodajo se preostale sestavine, nato pa se testo gnete, dokler ne postane ustrezno čvrsto. Končna temperatura testa mora biti med 25 °C in 28 °C. Če je temperatura višja, testo fermentira v lijaku delilnega stroja, če pa je nižja, se fermentacija ne sproži. Proizvod v nobenem od teh primerov ne bo imel želenega videza. Da se doseže ustrezna končna stalna temperatura, se temperatura vode, ki se primeša testu, uravnava z dodajanjem vode različne temperature, od ledenih koščkov do vroče vode. V takšnih primerih je čas gnetenja različen. Temperatura se lahko nadzira tudi s hladilnimi plini, ki se uporabljajo za prehrambene namene.

Ročno oblikovanje hrustljavih kruhkov

Po končanem gnetenju se testo razdeli z delilnim strojem, ki ga loči na porcije enake teže. Oblikovanje hrustljavih kruhkov se izvede ročno na naslednji način:

1. Kepica testa se najprej drži v eni roki, potem pa se položi v dlan druge roke.

2. Medtem ko je testo v dlani ene roke, pri čemer so prsti skupaj, se zunanji rob druge roke položi na sredino testa in rahlo pritisne nanj. Z robom roke se potegne v smeri zapestja, potem pa v smeri konic prstov. Tako se testo raztegne čez celotno dlan.

3. Vsak izvajalec tega postopka ima pri sebi posodico z belim sladkorjem. Testo, raztegnjeno čez dlan ene roke, se potem pritisne na površino sladkorja, tako da je površina hrustljavega kruhka prekrita s tanko plastjo sladkorja.

4. Preden se testo za hrustljavi kruhek položi na pekarski trak, se roka drži nekaj centimetrov nad trakom, z dlanjo, obrnjeno navzgor. S prsti druge roke se potem prime za del testa, ki se konča ob mezincu, in se ga položi na trak, pri tem pa se razširijo prsti roke, na kateri leži testo. Tako kruhek dobi okroglo obliko. Roka se počasi zavrti (dokler dlan ni obrnjena proti traku), hkrati pa se premakne tako, da se testo položi na trak s površino, posuto s sladkorjem, obrnjeno navzgor.

Na ta način se oblikuje testo, ki daje hrustljavim kruhkom z oljčnim oljem značilen videz, tj. bolj ali manj okroglo obliko in debelino, ki na posameznih mestih odstopa le za nekaj milimetrov. Lastnosti testa, in sicer njegova visoka vsebnost maščob (v tem primeru oljčnega olja), so bistvene za ročno pripravo, saj bi se pri vsakem drugačnem postopku olje iztisnilo, zaradi česar bi nastal proizvod z drugačnimi lastnostmi.

Pečenje

Končni proizvod je okrogla ploščica s približno 13-centimetrskim premerom, debela pa le nekaj milimetrov. Ker je njena oblika takšna, da je toploti izpostavljena velika in tanka površina, se peče le nekaj minut. Ko se hrustljavi kruhki z oljčnim oljem vzamejo iz pečice, mora biti njihova relativna vlažnost manj kot 6 %. Končni proizvod so okrogli hrustljavi kruhki neenakomerne debeline, ki lahko odstopa le za nekaj milimetrov, večja pa je pri robovih. Kruhki so rjavkaste barve s temnejšimi lisami na najtanjših mestih. Biti morajo hrustljavi in čvrsti, brez mehkih delov ter imeti prijeten in nežen vonj po janežu in oljčnem olju.

Hlajenje in pakiranje proizvoda

Po pečenju se proizvod najprej ohladi in nato zapakira. Ker je zelo tanek in ima veliko površino, ustrezno temperaturo za pakiranje doseže v le nekaj minutah. Pakiranje poteka v dveh fazah.

Posamezno pakiranje: vsak kruhek se posamično zavije v povoščen papir. To se izvede tako, da se kruhek položi na košček papirja za zavijanje, potem pa se zgornja in spodnja robova papirja prepogneta čez kruhek. Desni in levi rob se prepogneta tako, da tvorita jeziček, ki se potem zapogne pod kruhek.

Skupinsko pakiranje: vsaka skupina petih ali šestih kruhkov, ki so posamično zaviti v povoščen papir, se položi na podstavek, ki ščiti proizvod. Vse skupaj se potem zapakira v polipropilensko vrečko, ki se toplotno zapre in stoji pokonci na podstavku.

3.7 Posebnost kmetijskega proizvoda ali živila (člen 3(3) Uredbe (ES) št. 1216/2007):

Glavni razliki med proizvodom „Tortas de Aceite de Castilleja de la Cuesta“ in drugimi hrustljavimi kruhki z oljčnim oljem na trgu sta njihova ročna izdelava in uporaba ekstra deviškega oljčnega olja.

3.8 Tradicionalne lastnosti kmetijskega proizvoda ali živila (člen 3(4) Uredbe (ES) št. 1216/2007):

„Tortas de Aceite de Castilleja de la Cuesta“ se omenjajo v veliko pisnih virih, od kuharskih knjig in oglasov do navedb ljubiteljev, ki hvalijo njihov edinstven okus.

V španskem popisu tradicionalnih proizvodov (Inventario Español de Productos Tradicionales) je opisana zgodovina tradicionalne proizvodnje znamenitih „Tortas de Aceite de Castilleja de la Cuesta“ in so naštete sestavine, ki se niso spremenile in so zato ostale zabeležene:

Zgodovina: proizvod se tradicionalno izdeluje na tem območju province Sevilla, pri čemer se je postopno razširil v zahodni del Andaluzije. Razvil se je iz doma izdelanih slaščic, ki so se pekle in jedle v času velike noči. Inés Rosales iz Seville je leta 1914 shranila družinski recept za slaščico, značilno za območje Aljarafe, ter jo začela izdelovati in prodajati. Slaščica se še vedno izdeluje pod tem imenom, ki je hkrati njena najbolj znana blagovna znamka.

Sestavine: moka, pšenica, oljčno olje, sladkor, semena, kvas, sezam in janež, sol in izvlečki janeža ter včasih mleti mandlji.

„Tortas de Aceite de Castilleja de la Cuesta“ so bile v raziskovalnem projektu „Katalogizacija in opis tipičnih andaluzijskih kmetijsko-živilskih proizvodov“, ki je prejel sedmo nagrado za raziskave v zvezi z gospodarskim razvojem in za študije o podeželju, ki so jih naročili gospodarski analitiki Andaluzije (Analistas Económicos de Andalucía), vključene kot tradicionalni proizvod.

— Ta proizvod se tradicionalno izdeluje na območju Aljarafe v provinci Sevilla, pri čemer se je postopno razširil v zahodni del Andaluzije.

— Razvil se je iz doma izdelanih slaščic, ki so se pekle in jedle v času velike noči. Vedno bolj priljubljen je začel postajati na začetku 20. stoletja.

3.9 Minimalne zahteve in postopek nadzora posebnih lastnosti (člen 4 Uredbe (ES) št. 1216/2007):

Minimalne zahteve, ki so značilne za hrustljave kruhke z oljčnim oljem, opisane v tej specifikaciji proizvoda, so navedene spodaj.

Gre za okrogle hrustljave kruhke s premerom 13 ± 2 cm in neenakomerno debelino, ki je lahko le 1 mm na najtanjših in do 7 mm na najdebelejših mestih, pri čemer so kruhki običajno debelejši ob robovih.

Kruhki so rjavkaste barve s temnejšimi lisami na najtanjših mestih. Biti morajo hrustljavi in čvrsti, brez mehkih delov ter imeti prijeten in nežen vonj po janežu in oljčnem olju.

Njihove sestavine ne smejo vključevati nobenih aditivov.

Vedno morajo biti izdelani le z ekstra deviškim oljčnim oljem.

V nadaljevanju so navedeni vrsta posebnih pregledov, postopki, ki se izvajajo, in pogostost takšnih pregledov.

— Vsebnost vlage: izsuševanje. Določeno glede na posamezno serijo proizvoda.

— Vsebnost ekstra deviškega oljčnega olja: kromatografija. Letno.

— Odsotnost konzervansov (sorbatov, benzoatov): kromatografija. Letno.

— Odsotnost barvil: kromatografija. Letno.

— Organoleptične lastnosti: skupina ocenjevalcev. Četrtletno.

4. Organi ali telesa, ki preverjajo skladnost s specifikacijo proizvoda:

4.1 Naziv in naslov:

Naziv: SGS ICS Ibérica SA Naslov: C/ Trespaderne, 29 Edificio Barajas (Barrio Aeropuerto) 28042 Madrid ESPAÑA Tel. +34 913138115 / 955602300 Faks — E-naslov: ysolina.berbel@sgs.com

 Javni ☒ Zasebni

4.2 Posebne naloge organa ali telesa:

Imenovani nadzorni organ, ki je edini pristojen za preverjanje skladnosti z vsemi določbami specifikacije.

(1) UL L 93, 31.3.2006, str. 12.